Filippinske soldater i skuddveksling med væpnede menn
Skytingen fant sted i landsbyen Abucay like ved Tacloban i provinsen Leyte, meldte TV-stasjonen ANC onsdag. Det blir samtidig meldt om omfattende plyndring av butikker og lagre med mat, vann og andre varer i området. Offiserer i hæren har foreløpig ikke kunnet bekrefte skytingen.Onsdag mistet åtte personer livet idet en folkemengde stormet et statlig rislager i byen Alangalan. Stormingen førte til at deler av bygningen raste sammen. Mens noen av plyndrerne døde under bygningsmassene, greide andre å komme seg unna med 33.000 sekker, ifølge en talsperson for filippinske matmyndigheter. - Hver sekk veier 50 kilo, så det må ha vært en del mennesker med på plyndringen, sier Rex Estoperez, talsmann for den statlige rishandelen til nyhetsbyrået AFP. Både politifolk og soldater holdt vakt utenfor bygningen, men de ble overmannet av menneskemengden.Det er registrert 2.275 døde etter tyfonen som rammet Filippinene rett før helgen, opplyser redningsmannskaper i landet. I tillegg er 80 personer savnet og 3.665 personer er skadd, ifølge tall publisert onsdag morgen. De fleste ofrene oppholdt seg på øyene Leyte og Samar, der tyfonen førte til høye bølger som slo innover og ødela bygninger og infrastruktur. Omkring 600.000 mennesker er uten bolig.
Det er meldt om skuddvekslinger mellom filippinske soldater og væpnede menn i områdene som er rammet av den voldsomme tyfonen Haiyan.